Document ID: /roh_data/filtered/fineweb-2-filterrobots_roh.jsonl.gz/20099

Il president da l'uniun Gastro grischun Franz Sepp Caluori è levgià ch'i returna puspè vita en las ustarias e bars. Gist per quels ch'hajan nagina terrassa u betg avert quella, saja quai uss in grond pass da pudair avrir il manaschi.
Jau hai grond plaschair, ch'igl è pussaivel dapli che spetgà. I fa er plaschair ch'il Cussegl federal ha resguardà ils resuns en la consultaziun.
In'ulteriura buna nova saja che l'ura da polizia tranter las 11 la saira e la bun'ura las 6 vegni abolida.
Vinavant valan dentant las mesiras da tegnair distanza, purtar mascrina sch'ins na sesa betg e da registrar las datas da contact. Sin las terrassas dastgan da nov 6 persunas seser vid ina maisa, dadens vala ina limita da 4 persunas per maisa.